b'\n_START_ARTICLE_\nPlato (crater)\n_START_SECTION_\nDescriere\n_START_PARAGRAPH_\nSe afl\xc4\x83 la nord-est de Mare Imbrium \xc8\x99i de Montes Teneriffe, la extremitatea oriental\xc4\x83 a lan\xc8\x9bului Montes Jura \xc8\x99i la extremitatea occidental\xc4\x83 a lan\xc8\x9bului Montes Alpes de unde pleac\xc4\x83 crevasele lunare denumite Rimae Plato. La nord se \xc3\xaentinde Mare Frigoris. Conturul circular posed\xc4\x83 numeroase piscuri care dau umbre \xc3\xaen interiorul craterului. Interiorul craterului are un albedo foarte \xc3\xaentunecat, iar \xc3\xaen secolul al XVII-lea, astronomul germano-polonez Johannes Hevelius supranumise acest crater Marele lac negru. Terenul interior al craterului apare neted f\xc4\x83r\xc4\x83 nicio asperitate \xc3\xaen urma vreunui impact. Craterul Plato este cunoscut ca un loc al unui fenomen lunar tranzitoriu (FLT) care const\xc4\x83 \xc3\xaen apari\xc8\x9bia unei lumini sau a unei schimb\xc4\x83ri a aspectului suprafe\xc8\x9bei sale lunare pentru o perioad\xc4\x83 scurt\xc4\x83 de timp. _NEWLINE__NEWLINE_\xc3\x8en 1824, astronomul Franz von Gruithuisen credea c\xc4\x83 a observat, \xc3\xaen proximitatea craterului Plato, ni\xc8\x99te mici cratere care nu fuseser\xc4\x83 v\xc4\x83zute \xc3\xaenainte. Se g\xc3\xa2ndea c\xc4\x83 acestea erau datorate unui impact recent al unor meteori\xc8\x9bi, dar interpretarea sa a fost repede eclipsat\xc4\x83 c\xc3\xa2nd s-a anun\xc8\x9bat descoperirea  \xe2\x80\x9eunei adev\xc4\x83rate cet\xc4\x83\xc8\x9bi lunare\xe2\x80\x9d la nord de craterul Schr\xc3\xb6ter.\n_START_SECTION_\nDenumire\n_START_PARAGRAPH_\nCa multe dintre craterele de pe fa\xc8\x9ba vizibil\xc4\x83 a Lunii, craterul a fost denumit de astronomul Giovanni Riccioli (al c\xc4\x83rui sistem de nomenclatur\xc4\x83 din 1651 a devenit standard), \xc3\xaen onoarea filosofului antic grec Platon (cca. 427 \xc3\xae.Hr. \xe2\x80\x94 cca. 347 \xc3\xae.Hr.)_NEWLINE_\xc3\x8en 1935, Uniunea Astronomic\xc4\x83 Interna\xc8\x9bional\xc4\x83 a dat, \xc3\xaen mod oficial, numele lui Platon acestui crater lunar.'